proxectonos/corpus_dominio_legal_administrativo_tmp huggingface dataset:
ORDE do 26 de outubro de 2017 pola que se amplía o crédito existente para a concesión das axudas previstas na Orde do 9 de maio de 2017 pola que se establecen as bases reguladoras para a concesión de axudas para a adquisición de vehículos de taxi adaptados a persoas con mobilidade reducida (Eurotaxi) e se convocan para o exercicio 2017, publicada no Diario Oficial de Galicia número 100, do 29 de maio.
Consellería de Infraestruturas e Vivenda — III. Outras disposicións — 15/11/2017

O día 29 de maio de 2017 publicouse no
Diario Oficial de Galicia
a Orde do 9 de maio de 2017 pola que se establecen as bases reguladoras para a concesión de axudas para a adquisición de vehículos taxi adaptados a persoas con mobilidade reducida (Eurotaxi) e se convocan para o exercicio 2017.
Na dita orde prevíase que as subvencións que se establezan para as actuacións obxecto destas axudas contarían cun orzamento de 200.000 € financiados con cargo á aplicación orzamentaria 08.02.512A.770.0 dos orzamentos xerais da Comunidade Autónoma de Galicia para o ano 2017.
No artigo 5 das bases reguladoras da Orde do 9 de maio de 2017 establécese que o prazo de presentación de solicitudes comezará a partir do día seguinte ao da publicación no
Diario Oficial de Galicia
e finalizará o 13 de outubro de 2017, agás que se produza o suposto de esgotamento previo do crédito.
Así mesmo, no citado artigo establécese que as solicitudes que se presenten unha vez comunicado o esgotamento do crédito, de ser o caso, quedarán nunha situación de reserva e poderán, de ser o caso, ser subvencionadas co crédito que quede libre de se producir algunha renuncia por parte das persoas beneficiarias, ou ben co incremento do crédito orzamentario destinado a estas axudas.
Rematado o prazo de presentación de solicitudes, considérase conveniente ampliar o importe inicial de 200.000 €, de xeito que se acade un maior grao de cumprimento do Real decreto 1554/2007, do 23 de novembro, polo que se regulan as condicións básicas de accesibilidade e non discriminación para o acceso e a utilización de modos de transporte para persoas con discapacidade.
De acordo co anterior, vista a Lei 9/2017, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
Artigo único. Ampliación de crédito
Ampliar o importe total do crédito das axudas establecidas na Orde do 9 de maio de 2017 (DOG núm. 100, do 29 de maio), pola que se establecen as bases reguladoras para a concesión de axudas para a adquisición de vehículos taxi adaptados a persoas con mobilidade reducida (Eurotaxi), e se convocan para o exercicio 2017, por un importe de 200.000 €, con cargo á aplicación orzamentaria 08.02.512A.770.0 dos orzamentos xerais da Comunidade Autónoma de Galicia para o ano 2017.
Unha vez efectuada esta ampliación, o importe total destas axudas ascende a 400.000 €.
Esta modificación non dá lugar á apertura dun novo prazo de presentación de solicitudes.
Santiago de Compostela, 26 de outubro de 2017
RESOLUCIÓN do 6 de novembro de 2017, da Secretaría Xeral Técnica da Consellería de Infraestruturas e Vivenda, pola que se lle dá publicidade a unha encomenda de xestión de carácter técnico á Axencia Galega de Infraestruturas, relativa ao expediente de contratación do servizo para a redacción do proxecto básico e de execución de reforma da actual estación de autobús de Pontevedra (expediente 1/2018 M).
Consellería de Infraestruturas e Vivenda — III. Outras disposicións — 15/11/2017

De conformidade cos artigos 8.4 e 9.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión á Axencia Galega de Infraestruturas para a realización das actuacións de carácter técnico que se susciten no expediente de contratación relativo ao servizo para a redacción do proxecto básico e de execución de reforma da actual estación de autobús de Pontevedra (expediente 1/2018 M), que ten as seguintes características:
– Actividade a que se refire: a Axencia Galega de Infraestruturas realizará os traballos que a continuación se sinalan.
• Elaboración do prego de prescricións técnicas, a elaboración do informe técnico de valoración das ofertas técnicas presentadas, a dirección da execución, asumindo todas as obrigas derivadas do prego de prescricións técnicas, así como a recepción dos documentos técnicos correspondentes, e a supervisión e implantación do proxecto básico e de execución.
• Os ditos documentos serán emitidos por persoal técnico cualificado da Axencia Galega de Infraestruturas.
– Natureza e alcance da xestión encomendada: esta encomenda ten natureza intersubxectiva ao realizarse entre órganos (Consellería de Infraestruturas e Vivenda e Axencia Galega de Infraestruturas) dotados de personalidade xurídica propia e ao ser a Axencia Galega de Infraestruturas medio propio e servizo técnico da Administración xeral da Comunidade Autónoma de Galicia e dos poderes adxudicadores dependentes dela.
– Prazo de vixencia: desde a súa sinatura, que tivo lugar o 6 de novembro de 2017, ata o 30 de decembro de 2018.
– Supostos en que procede a finalización anticipada da encomenda: incumprimento total ou parcial dalgunha das partes ou mutuo acordo.
Santiago de Compostela, 6 de novembro de 2017
RESOLUCIÓN do 9 de novembro de 2017, da Dirección Xeral da Función Pública, pola que se anuncia a exposición das listaxes provisionais de axudas aprobadas e denegadas polos criterios de repartición do fondo de acción social do exercicio económico 2016 relativos á axuda para a atención de persoas con discapacidade para o persoal da Administración da Xunta de Galicia.
Consellería de Facenda — III. Outras disposicións — 15/11/2017

De conformidade co establecido na norma 7.2 dos criterios de repartición do fondo de acción social para o exercicio económico do ano 2016, relativos á axuda para a atención de persoas con discapacidade, aprobados polo Consello da Xunta de Galicia do 27 de abril de 2017 e publicados pola Resolución da Dirección Xeral da Función Pública do 28 de abril (DOG núm. 87, do 8 de maio) o anuncio de exposición das listaxes provisionais de admitidos e excluídos publicarase no Diario Oficial de Galicia.
Dado que nas listaxes preceptivas figuran datos de carácter identificativo, de características persoais, económicos ou de saúde protexidos pola Lei orgánica 15/1995, do 13 de decembro, de protección de datos de carácter persoal, cuxa publicación pode lesionar o dereito constitucional á intimidade dos/as solicitantes ou dos/as causantes das axudas, cómpre realizar a publicación coas limitacións e reservas establecidas no artigo 46 da Lei 39/2015, do 1 de outubro, do procedemento administrativo común das administracións públicas.
Dando cumprimento ao prescrito, esta dirección xeral
Primeiro. Facer públicas as listaxes provisionais das axudas aprobadas e denegadas polos criterios de repartición do fondo de acción social do exercicio económico 2016 relativos á axuda para a atención de persoas con discapacidade na páxina web da Dirección Xeral da Función Pública http://funcionpublica.xunta.es/?q=FAS
Para o coñecemento íntegro do acto os solicitantes deberán introducir nos espazos habilitados para o efecto o NIF e mais o código de impresión da súa solicitude.
Segundo. Contra a resolución provisional dos expedientes os/as interesados/as poderán presentar reclamación e, de ser o caso, emendar os defectos causantes da exclusión provisional, no prazo de dez díaz hábiles que se contarán desde o día seguinte ao da publicación desta resolución no Diario Oficial de Galicia, en calquera dos rexistros públicos, oficinas de Correos e demais lugares establecidos no artigo 16 da Lei 39/2015, do 1 de outubro, do procedemento administrativo común das administracións públicas.
As reclamacións e presentación de documentos deberán dirixirse ao director xeral da Función Pública da Consellería de Facenda, no Edificio Administrativo San Caetano, número 1, piso 2º, 15770 Santiago de Compostela.
Santiago de Compostela, 9 de novembro de 2017
RESOLUCIÓN do 8 de novembro de 2017 pola que se amplían os prazos de presentación de solicitudes e de xustificación establecidos na Resolución do 18 de setembro de 2017 pola que se lle dá publicidade ao acordo do Consello de Dirección que aproba as bases reguladoras para a concesión de axudas, en réxime de concorrencia non competitiva, a particulares para a adquisición de materiais e pezas de mobiliario de cociña e baño (Reforma17), así como a selección de entidades colaboradoras que participarán na súa xestión, e se procede á súa convocatoria.
Instituto Galego de Promoción Económica — III. Outras disposicións — 15/11/2017

No Diario Oficial de Galicia núm. 184, do 27 de setembro de 2017, publicouse a Resolución do 18 de setembro de 2017 pola que se dá publicidade ao acordo do Consello de Dirección que aproba as bases reguladoras para a concesión de axudas, en réxime de concorrencia non competitiva, a particulares para a adquisición de materiais e pezas de mobiliario de cociña e baño (Reforma17), así como a selección de entidades colaboradoras que participarán na súa xestión, e se procede á súa convocatoria.
No punto segundo da parte resolutiva establécese que o prazo de presentación de solicitudes de axuda finalizará o 17 de novembro de 2017, agás que se produza o suposto de esgotamento do crédito, e que o prazo de xustificación da axuda se estenderá ata o 1 de decembro de 2017.
Tendo en conta que se prevé que estes prazos non serán suficientes para acadar o orzamento asignado a este programa, as dificultades xurdidas para integrar un número máis alto do previsto de entidades colaboradoras, que tiveron que adaptar os seus sistemas para traballar coa aplicación establecida polo Igape, e para incrementar no posible a oportunidade de acollerse ás axudas por parte dos beneficiarios, faise necesario ampliar o prazo de presentación de solicitudes e, por conseguinte, o prazo de xustificación da axuda.
Por todo o anterior, de conformidade co disposto no artigo 32 da Lei 39/2015, do 1 de outubro, do procedemento administrativo común das administracións públicas, e dado que non se causan prexuízos a terceiros,
Artigo 1
Ampliar ata o 30 de novembro de 2017 o prazo de presentación de solicitudes e ata o 7 de decembro de 2017 o prazo de xustificación da axuda, previstos no punto segundo da parte resolutiva da Resolución do 18 de setembro de 2017 pola que se lle dá publicidade ao acordo do Consello de Dirección que aproba as bases reguladoras para a concesión de axudas, en réxime de concorrencia non competitiva, a particulares para a adquisición de materiais e pezas de mobiliario de cociña e baño (Reforma17), así como a selección de entidades colaboradoras que participarán na súa xestión, e se procede á súa convocatoria.
Artigo 2
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de novembro de 2017
RESOLUCIÓN do 10 de outubro de 2017, da Dirección Xeral de Xustiza, pola que se aproban as listaxes definitivas das solicitudes admitidas e excluídas correspondentes ás axudas do fondo de acción social do ano 2017 para o persoal ao servizo da Administración de xustiza con destino na Comunidade Autónoma de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 15/11/2017

De conformidade co establecido no punto 4 da Resolución do 13 de marzo de 2017, da Dirección Xeral de Xustiza, pola que se dá publicidade á convocatoria e aos criterios de repartición do fondo de acción social do ano 2017 para o persoal ao servizo da Administración de xustiza con destino na Comunidade Autónoma de Galicia, esta dirección xeral
Primeiro. Aprobar as listaxes definitivas das solicitudes admitidas e excluídas.
Por causa do carácter persoal dos datos vinculados a estas, o acceso por parte da persoa interesada á información relativa á admisión ou exclusión definitiva da súa solicitude realizarase a través da OPAX, co seu certificado dixital recoñecido ou co usuario e contrasinal.
Contra esta resolución, que esgota a vía administrativa, poderase interpor recurso contencioso-administrativo no prazo de dous meses, desde o día seguinte ao da súa publicación, ou ben recurso potestativo de reposición no prazo dun mes ante este centro directivo.
Santiago de Compostela, 10 de outubro de 2017
EXTRACTO da Orde do 13 de novembro 2017 pola que se fai pública a ampliación da dotación orzamentaria para a concesión das axudas da Orde do 10 de maio de 2017 pola que se establecen as bases reguladoras do Programa de fomento e consolidación do emprego nas pequenas empresas de nova creación e se procede á súa convocatoria para o ano 2017 (código de procedemento TR807I).
Consellería de Economía, Emprego e Industria — III. Outras disposicións — 21/11/2017

BDNS (Identif.): 346606.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Ampliación do crédito orzamentario
Amplíase o importe total das axudas que se van conceder ao abeiro da Orde do 13 de novembro 2017 pola que se fai pública a ampliación da dotación orzamentaria para a concesión das axudas da Orde do 10 de maio pola que se establecen as bases reguladoras do Programa de fomento e consolidación do emprego nas pequenas empresas de nova creación, e se procede á súa convocatoria para o ano 2017 (código do procedemento TR807I), na seguinte contía: 300.000 euros.
Segundo. Prazo de presentación de solicitudes
Estas modificacións non afectan o prazo establecido na referida orde para a presentación de solicitudes.
Santiago de Compostela, 13 de novembro de 2017
RESOLUCIÓN do 7 de novembro de 2017, da Secretaría Xeral Técnica da Consellería do Mar, pola que se dá publicidade á modificación da encomenda de xestión á Empresa de Tecnologías y Servicios Agrarios, S.A., filial do medio propio Empresa de Transformación Agraria, S.A., para executar durante o ano 2017.
Consellería do Mar — III. Outras disposicións — 21/11/2017

De conformidade co artigo 8 da Lei 19/2013, do 9 de decembro, de transparencia, acceso á información pública e bo goberno, dáselles publicidade ás seguintes encomendas coas seguintes características:
1. Resolución do 6 de novembro de 2017, da Consellería do Mar, pola que se modifica o orzamento da orde de execución ao medio propio Empresa Tecnoloxías e Servizos Agrarios, S.A. (Tragsatec) a realización do estudo de valoración dos proxectos subvencionables a través do FEMP 2014-2020, asinada o 17 de agosto de 2017.
– Actividade: traballos para a fixación dos criterios técnicos para a realización das tarefas necesarias para o estudo do cálculo dos investimentos máximos subvencionables dos proxectos para os cales se solicita financiamento a través do FEMP.
– Natureza e alcance da xestión encomendada: encomenda de xestión a medios propios ao ter a Empresa de Tecnologías y Servizos Agrarios, S.A., filial da Empresa de Transformación Agraria, S.A., a consideración de medio propio instrumental e de servizo técnico da Administración xeral da Comunidade Autónoma de Galicia, en cumprimento do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
– Prazo de vixencia: ata o 31 de decembro de 2017.
– Financiamento: tramitación con cargo aos orzamentos da Comunidade Autónoma de Galicia para o ano 2017, aplicación orzamentaria 14.02.723A.640.1, e con código de proxecto 2016 00287 e foi cofinanciada polo Fondo Europeo Marítimo e de Pesca nun 75 %, na medida 7: asistencia técnica.
Santiago de Compostela, 7 de novembro de 2017
ORDE do 13 de novembro de 2017 pola que se fai pública a ampliación da dotación orzamentaria para a concesión das axudas da Orde do 10 de maio de 2017 pola que se establecen as bases reguladoras do Programa de fomento e consolidación do emprego nas pequenas empresas de nova creación e se procede á súa convocatoria para o ano 2017 (código de procedemento TR807I).
Consellería de Economía, Emprego e Industria — III. Outras disposicións — 21/11/2017

A Orde da Consellería de Economía, Emprego e Industria do 10 de maio de 2017 pola que se establecen as bases reguladoras do Programa de fomento e consolidación do emprego nas pequenas empresas de nova creación e se procede á súa convocatoria para o ano 2017 (código de procedemento TR807I) (Diario Oficial de Galicia nº 97, do 23 de maio), establece no seu artigo 4 o crédito orzamentario que financia as subvencións reguladas nesta orde para o ano 2017.
Así mesmo, establece no seu artigo 4.3 que poderá ampliarse a contía máxima deste crédito para esta convocatoria. O incremento de crédito estará condicionado á declaración de dispoñibilidade do crédito como consecuencia dunha xeración, ampliación ou incorporación de crédito, da existencia de remanentes doutras convocatorias financiadas con cargo ao mesmo crédito ou créditos incluídos no mesmo programa ou en programas do mesmo servizo.
En consecuencia, como existen outras dotacións que poden ser utilizadas para os mesmos fins, cómpre ampliar o importe dos créditos destinados ás axudas que poderán ser concedidas ao abeiro da orde que se cita nesta disposición, coa finalidade de facer chegar estas ao maior número de beneficiarios posible.
Por todo o exposto e no uso das facultades que me foron conferidas,
Artigo primeiro
Amplíase o importe total das axudas establecidas na Orde da Consellería de Economía, Emprego e Industria do 10 de maio de 2017 pola que se establecen as bases reguladoras do Programa de fomento e consolidación do emprego nas pequenas empresas de nova creación e se procede á súa convocatoria para o ano 2017 (código do procedemento TR807I) (Diario Oficial de Galicia nº 97, do 23 de maio), que se van conceder ao abeiro desta orde de convocatoria, na seguinte contía e aplicación orzamentaria, que figura dotada nos orzamentos xerais da Comunidade Autónoma de Galicia para o ano 2017:
09.40.322C 470.5, no código de proxecto 2016 00 317, na contía de 300.000,00 €.
Artigo segundo
Estas modificacións non afectan o prazo establecido na referida orde para a presentación de solicitudes.
Disposición derradeira única
Esta orde entrara en vigor o día seguinte ao da súa publicación no Diario Oficial de Galicia.
Santiago de Compostela, 13 de novembro de 2017
DECRETO 114/2017, do 17 de novembro, polo que se lle concede o título de Embaixador de Honra do Camiño de Santiago, a título persoal, á Súa Maxestade El-Rei Don Juan Carlos.
Vicepresidencia e Consellería de Presidencia, Administracións Públicas e Xustiza — III. Outras disposicións — 21/11/2017

En atención ao labor de divulgación, promoción e coñecemento do Camiño de Santiago e dos valores xacobeos, e ao abeiro do disposto no artigo 4 do Decreto 163/2013, do 24 de outubro, polo que se regula a concesión do título de Embaixador de Honra do Camiño de Santiago, é vontade do Goberno galego outorgarlle esta alta distinción á persoa que se indica a seguir.
Polo tanto, por proposta do vicepresidente e conselleiro de Presidencia, Administracións Públicas e Xustiza e logo do acordo do Consello da Xunta de Galicia, na súa reunión do día dezasete de novembro de dous mil dezasete,
Concederlle o título de Embaixador de Honra do Camiño de Santiago, a título persoal e con carácter vitalicio, á Súa Maxestade El-Rei Don Juan Carlos.
Santiago de Compostela, dezasete de novembro de dous mil dezasete
CORRECCIÓN DE ERROS. Orde do 30 de xuño de 2017 pola que se establecen as bases reguladoras do Programa de incentivos ás empresas de inserción laboral (EIL) e ás súas entidades promotoras, e se convocan para o ano 2017.
Consellería de Economía, Emprego e Industria — III. Outras disposicións — 20/11/2017

Advertido un erro na citada orde, publicada no Diario Oficial de Galicia nº 134, do venres, 14 de xullo de 2017, cómpre realizar a seguinte corrección de erros:
Na páxina 34028, no artigo 17, onde di: «1. As empresas e entidades beneficiarias deberán presentar a documentación xustificativa xeral e específica que se enumera para cada tipo de axuda no artigo 35. O pagamento das subvencións quedará condicionado á presentación da documentación xustificativa no prazo e nos termos que se estableza na resolución de concesión e, en todo caso, ata o 15 de novembro de 2017.», debe dicir: «1. As empresas e entidades beneficiarias deberán presentar a documentación xustificativa xeral e específica que se enumera para cada tipo de axuda no artigo 35. O pagamento das subvencións quedará condicionado á presentación da documentación xustificativa no prazo e nos termos que se estableza na resolución de concesión e, de ser o caso, ata o 15 de novembro de 2017.».
RESOLUCIÓN do 27 de outubro de 2017, da Dirección Xeral de Relacións Exteriores e coa Unión Europea, pola que se fan públicas as axudas concedidas ao abeiro da Orde do 26 de abril de 2017 pola que se aproban as bases reguladoras da concesión de subvencións, en réxime de concorrencia competitiva, para a execución de proxectos de cooperación para o desenvolvemento no exterior promovidos polos axentes de cooperación, e se procede á súa convocatoria para o ano 2017.
Vicepresidencia e Consellería de Presidencia, Administracións Públicas e Xustiza — III. Outras disposicións — 20/11/2017

Conforme o establecido no artigo 16 da Orde do 26 de abril de 2017 pola que se aproban as bases reguladoras da concesión de subvencións, en réxime de concorrencia competitiva, para a execución de proxectos de cooperación para o desenvolvemento no exterior promovidos polos axentes de cooperación, e se procede á súa convocatoria para o ano 2017, unha vez ultimada a concesión de axudas, publicarase no Diario Oficial de Galicia a relación das concedidas, con indicación das entidades beneficiarias, contía, país de execución do proxecto e finalidade.
De acordo co establecido no artigo único punto 3 da dita orde, as cantidades inicialmente asignadas a cada aplicación orzamentaria do capítulo IV e do capítulo VII por cada liña de subvención teñen carácter estimativo e a súa determinación definitiva será a que resulte das resolucións de concesión que se diten ao abeiro desta orde.
Con base no informe da comisión avaliadora recollido na acta do 18 de xullo de 2017 e de acordo co sinalado no citado artigo único punto 3 da orde de convocatoria, realizáronse as preceptivas modificacións orzamentarias e foi autorizado polo Consello da Xunta de Galicia na súa reunión do 3 de agosto o incremento na dotación da anualidade do capítulo IV, para o ano 2018.
Na súa virtude,
Publicar no Diario Oficial de Galicia as axudas concedidas por Resolución do director xeral de Relacións Exteriores e coa Unión Europea do 31 de agosto de 2017, de conformidade coa disposición adicional primeira da Orde do 26 de abril de 2017 (DOG núm. 87, do 8 de maio de 2017) para a execución de:
– 15 proxectos de cooperación para o desenvolvemento no exterior que executarán as organizacións non gobernamentais de cooperación ao desenvolvemento (ONGD), por un importe global de dous millóns cincocentos corenta e un mil catrocentos noventa euros (2.541.490,00 €), nas contías, beneficiarios, finalidade, país de execución e aplicacións orzamentarias que se relacionan no anexo I desta resolución.
– 3 proxectos de cooperación para o desenvolvemento no exterior que executarán os outros axentes de cooperación (universidades, sindicatos, empresas ou organizacións empresariais e comunidades galegas no exterior) por un importe global de trescentos oitenta mil cento corenta e dous euros (380.142,00 €), nas contías, beneficiarios, finalidade, país de execución e aplicacións orzamentarias que se relacionan no anexo II desta resolución.
Santiago de Compostela, 27 de outubro de 2017
ORDE do 6 de novembro do 2017 pola que se actualizan os anexos da Orde do 18 de outubro de 2010 pola que se establecen os centros e postos cualificados de especial dificultade na Comunidade Autónoma de Galicia.
Consellería de Cultura, Educación e Ordenación Universitaria — I. Disposicións xerais — 17/11/2017

Mediante a Orde do 18 de outubro de 2010 establecéronse os centros e postos cualificados de especial dificultade na Comunidade Autónoma de Galicia. Dado o tempo transcorrido procede actualizar os anexos da citada orde.
Na súa virtude, a Consellería de Cultura, Educación e Ordenación Universitaria
ACORDA:
Artigo único.
Anexos
Os anexos da Orde do 18 de outubro de 2010 pola que se establecen os centros e postos de especial dificultade quedan substituídos polos que se publican na presente orde.
Disposición adicional única.
Entrada en vigor de determinadas escolas unitarias e unidades específicas de educación especial
As escolas unitarias e as unidades específicas de educación especial que non estaban incluídas nos anexos da Orde do 18 de outubro de 2010 terán a consideración de centros de especial dificultade para os efectos da baremación no concurso de traslados desde o día 1 de setembro do curso académico no cal se converteron en escolas unitarias ou no cal foron creadas.
Disposición derradeira única.
Entrada en vigor
Esta orde entrará en vigor o día 1 de setembro de 2017.
Santiago de Compostela, 6 de novembro de 2017
RESOLUCIÓN do 2 de novembro de 2017, da Secretaría Xeral Técnica da Consellería do Mar, pola que se dá publicidade dunha prórroga de encomenda de xestión ao medio propio Empresa Pública de Servizos Agrarios, S.A., para ser executada nas anualidades 2017-2018.
Consellería do Mar — III. Outras disposicións — 16/11/2017

De conformidade co artigo 8 da Lei 19/2013, do 9 de decembro, de transparencia, acceso á información pública e bo goberno, dáse publicidade á encomenda coas seguintes características:
Resolución do 23 de outubro de 2017, da Consellería do Mar, pola que se acorda prorrogar o prazo de execución ao medio propio Empresa Pública de Servizos Agrarios, S.A. (Seaga), para a realización dos traballos correspondentes ao proxecto de conservación e restauración da biodiversidade e dos ecosistemas mariños no marco de actividades marisqueiras sustentables para o período 2017-2018.
– Actividade: traballos de administración relacionados no prego de prescricións técnicas para o proxecto de conservación e restauración da biodiversidade e dos ecosistemas mariños.
– Natureza e alcance da xestión encomendada: encomenda de xestión a medios propios ao ter a Empresa Pública de Servizos Agrarios, S.A. (Seaga) a consideración de medio propio instrumental e de servizo técnico da Administración xeral da Comunidade Autónoma de Galicia, en cumprimento do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
– Prazo de vixencia: ata o 31.7.2018.
– Financiamento: tramitouse con cargo aos orzamentos da Comunidade Autónoma de Galicia para os anos 2017 e 2018, aplicación orzamentaria 14.03.723A.604.2, e foi cofinanciada polo Fondo Europeo Marítimo e de Pesca nun 75 % (prioridade 1, fomentar unha pesca sustentable), na medida 1.2.1 (protección e recuperación da biodiversidade e dos ecosistemas mariños), sen que esta prórroga supoña incremento do orzamento asignado á encomenda inicial.
Santiago de Compostela, 2 de novembro de 2017
CORRECCIÓN DE ERROS. Decreto 93/2017, do 14 de setembro, polo que se regulan a composición e o funcionamento dos consellos territoriais de Patrimonio Cultural de Galicia, do Consello Asesor dos Camiños de Santiago e da Comisión Técnica de Arqueoloxía.
Consellería de Cultura, Educación e Ordenación Universitaria — I. Disposicións xerais — 14/11/2017

Advertidos erros no Decreto 93/2017, do 14 de setembro, polo que se regulan a composición e o funcionamento dos consellos territoriais de Patrimonio Cultural de Galicia, do Consello Asesor dos Camiños de Santiago e da Comisión Técnica de Arqueoloxía, publicado no DOG núm. 192, do 9 de outubro, cómpre efectuar as seguintes correccións:
Na páxina 47337, no artigo 4, punto 1, onde di: «xefatura territorial da consellería competente en materia de patrimonio», debe dicir: «xefatura territorial da consellería competente en materia de patrimonio cultural».
Na páxina 47340, no artigo 8, punto 1, onde di: «pronuciamento dos consellos territoriais», debe dicir: «pronunciamento do Consello Asesor dos Camiños de Santiago».
Na páxina 47340, no artigo 8, punto 1, onde di: «xefatura territorial da consellería competente en materia de patrimonio», debe dicir: «dirección xeral competente en materia de patrimonio cultural».
Na páxina 47340, no artigo 8, puntos 2 e 3, primeiro parágrafo, onde di: «xefatura territorial», debe dicir: «dirección xeral».
Na páxina 47340, no artigo 8, punto 3, primeiro parágrafo in fine, onde di: «ao respectivo consello territorial», debe dicir: «ao Consello Asesor dos Camiños de Santiago».
Na páxina 47341, no artigo 8, punto 3, segundo parágrafo, onde di: «dos consellos territoriais», debe dicir: «do Consello Asesor dos Camiños de Santiago».
Na páxina 47341, no artigo 8, punto 4, onde di: «os consellos territoriais emitirán», debe dicir: «o Consello Asesor dos Camiños de Santiago emitirá».
Na páxina 47342, no artigo 12, punto 1, onde di: «pronuciamento dos consellos territoriais», debe dicir: «pronunciamento da Comisión Técnica de Arqueoloxía».
Na páxina 47343, no artigo 12, punto 1, onde di: «xefatura territorial da consellería competente en materia de patrimonio», debe dicir: «dirección xeral competente en materia de patrimonio cultural».
Na páxina 47343, no artigo 12, puntos 2 e 3, primeiro parágrafo, onde di: «xefatura territorial», debe dicir: «dirección xeral».
Na páxina 47343, no artigo 12, punto 3, primeiro parágrafo in fine, onde di: «ao respectivo consello territorial», debe dicir: «á Comisión Técnica de Arqueoloxía».
Na páxina 47343, no artigo 12, punto 3, segundo parágrafo, onde di: «dos consellos territoriais», debe dicir: «da Comisión Técnica de Arqueoloxía».
Na páxina 47343, no artigo 12, punto 4, onde di: «os consellos territoriais emitirán», debe dicir: «a Comisión Técnica de Arqueoloxía emitirá».
RESOLUCIÓN do 31 de outubro de 2017, da Secretaría Xeral Técnica da Consellería de Medio Ambiente e Ordenación do Territorio, pola que se lles dá publicidade aos convenios de colaboración subscritos por esta consellería durante o segundo cuadrimestre do ano 2017.
Consellería de Medio Ambiente e Ordenación do Territorio — III. Outras disposicións — 14/11/2017

O artigo 15 da Lei 1/2016, do 18 de xaneiro, de transparencia e bo goberno (Diario Oficial de Galicia número 30, do 15 de febreiro) impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios subscritos no cuadrimestre anterior.
En consecuencia e para dar cumprimento a esa obriga,
Dar publicidade á relación de convenios de colaboración subscritos pola Consellería de Medio Ambiente e Ordenación do Territorio durante o segundo cuadrimestre do ano 2017, que se incorpora como anexo a esta resolución.
Santiago de Compostela, 31 de outubro de 2017
RESOLUCIÓN do 8 de novembro de 2017 pola que se procede á publicación dos requirimentos de emenda do Programa de bolsas formativas para a realización de proxectos de mellora das pemes galegas.
Instituto Galego de Promoción Económica — III. Outras disposicións — 17/11/2017

Mediante Resolución do 7 de xullo de 2017 (DOG número 137, do 19 de xullo) publicáronse as bases reguladoras do Programa de bolsas formativas para a realización de proxectos de mellora das pemes galegas, e procedeuse á súa convocatoria para o ano 2017 en réxime de concorrencia competitiva.
Por parte do órgano instrutor do procedemento administrativo previsto no artigo 10 das ditas bases reguladoras, están analizándose as solicitudes presentadas polos solicitantes que se acolleron á presente convocatoria de axudas.
Nunha primeira fase de revisión identificáronse varios expedientes que carecen dalgún dos requisitos exixidos nas bases reguladoras, polo que resulta procedente efectuar os oportunos requirimentos de emenda.
O artigo 10.2 das bases reguladoras dispón que, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, este requirimento de emenda se realizará preferentemente mediante publicación no
Diario Oficial de Galicia
e producirá os mesmos efectos que a notificación individualizada. A dita publicación tamén se realizará na páxina web do Igape no enderezo www.tramita.igape.es
En virtude do anterior,
Primeiro. Dar publicidade á relación de solicitantes cuxos expedientes deben ser obxecto de emenda segundo se recolle no anexo a esta resolución, en que se indica a documentación que debe entregar cada solicitante.
Segundo. Establécese un prazo de dez días hábiles para achegar a documentación sinalada, contados desde o seguinte ao da publicación da presente resolución no
Diario Oficial de Galicia
.
Terceiro. De acordo co disposto no artigo 10.2 das bases reguladoras, no suposto de que non se atenda o requirimento no prazo indicado, ou se a emenda resulta incompleta ou defectuosa, teráselle por desistido na súa petición ao solicitante e arquivarase o expediente, tras a correspondente resolución que será ditada nos termos previstos no artigo 21 da dita Lei 39/2015.
Santiago de Compostela, 8 de novembro de 2017
Os solicitantes deben entregar todos os documentos que se lle reclaman segundo a seguinte codificación:
ORDE do 2 de novembro de 2017 pola que se fai pública a resolución da orde de convocatoria de bolsas destinadas ao alumnado das universidades do Sistema universitario de Galicia que participa en programas de mobilidade con países extracomunitarios no curso 2017/18.
Consellería de Cultura, Educación e Ordenación Universitaria — III. Outras disposicións — 17/11/2017

Con data do 20 de xullo de 2017, publicouse no
Diario Oficial de Galicia
a Orde do 4 de xullo de 2017 pola que se establecen as bases reguladoras e se procede á convocatoria de bolsas destinadas ao alumnado das univesidades do Sistema universitario de Galicia que participa en programas de mobilidade con países extracomunitarios no curso 2017/18.
De acordo co establecido no artigo 11 das bases da convocatoria, desde o día 21 de setembro ao 4 de outubro de 2017 expuxéronse as listaxes provisionais de solicitudes admitidas e excluídas por documentación. Durante ese mesmo prazo as persoas interesadas poderán formular reclamacións ou emendar os erros e a falta de documentación ante a Secretaría Xeral de Universidades.
Transcorrido este prazo, as solicitudes admitidas foron estudadas pola comisión avaliadora nomeada na propia orde de convocatoria.
En consecuencia, de acordo co establecido no artigo 14 das bases da convocatoria e atendendo ao informe-proposta elevado pola citada comisión avaliadora a través da Secretaría Xeral de Universidades, esta consellería
Artigo 1.
Concederlles a bolsa aos/ás estudantes universitarios/as que participan nun programa de mobilidade con países extracomunitarios que se relacionan na listaxe de concedidas do anexo I desta orde e pola contía que en cada caso se sinala.
Artigo 2.
O aboamento da bolsa farase nun pagamento único e directo na conta bancaria indicada polo/a beneficiario/a.
Artigo 3.
Denegarlle a bolsa ao alumnado que se relaciona no mesmo anexo II como solicitudes denegadas, pola causa que en cada caso se sinala.
Artigo 4.
O incumprimento por parte do/da bolseiro/a de calquera das condicións recollidas nesta orde e demais normas aplicables poderá constituír causa determinante de revogación da axuda e do reintegro total ou parcial polo/a beneficiario/a das cantidades percibidas xunto cos xuros de demora que lle puideran corresponder en cada caso, en aplicación do disposto nos artigos 33 e seguintes da Lei 9/2007, do 13 de xuño, de subvencións de Galicia
Artigo 5.
Contra esta resolución, que esgota a vía administrativa, as persoas afectadas poderán interpoñer recurso potestativo de reposición ante o conselleiro de Cultura, Educación e Ordenación Universitaria no prazo dun mes contado a partir do día seguinte ao da publicación da resolución no DOG, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 2 de novembro de 2017
RESOLUCIÓN do 8 de novembro de 2017, da Dirección Xeral de Patrimonio Natural, pola que se modifica a Resolución do 11 de outubro de 2017 pola que se fixan as normas dos sorteos e da venda de permisos de pesca en coutos para a tempada 2018.
Consellería de Medio Ambiente e Ordenación do Territorio — III. Outras disposicións — 17/11/2017

Segundo o disposto no artigo 34 do Decreto 130/1997, do 14 de maio, polo que se aproba o Regulamento de ordenación da pesca fluvial e dos ecosistemas acuáticos continentais, os sorteos de permisos de pesca en coutos realizaranse nos servizos provinciais de Conservación da Natureza, segundo a normativa que fixe a Dirección Xeral de Patrimonio Natural para cada tempada, logo da adxudicación de cotas diarias para concursos deportivos oficiais e do sorteo de cotas diarias para entidades colaboradoras.
A distribución de permisos posterior aos sorteos adoita realizarse en tres fases: primeira venda, segunda venda e venda libre.
En tempadas anteriores comprobouse que na segunda venda de permisos dalgúns sorteos mantense unha alta demanda de permisos e unha intensa actividade nas conexións á páxina web nos primeiros momentos de activarse a venda. Por este motivo, na xuntanza ordinaria do Comité Galego de Pesca Fluvial do 25 de outubro de 2017 considerouse como mellor opción operativa realizar unha segunda venda de permisos de salmón con quendas semellantes ás que se establecen na primeira venda. No acordo que se adoptou na citada xuntanza, estableceuse que esta segunda volta será realizada en orde inversa respecto da primeira, obtendo así máis opcións as persoas participantes menos beneficiadas polo sorteo.
De conformidade co anterior, a norma número 12 da Resolución do 11 de outubro de 2017 pola que se fixan as normas dos sorteos e da venda de permisos de pesca en coutos para a tempada 2018 substitúese pola seguinte:
«12. Segunda venda de permisos.
Unha vez rematada a escolla, os permisos sobrantes e aqueles non retirados nos prazos fixados serán incluídos nun segundo proceso de escolla.
A segunda venda dos sorteos de salmón realizarase en orde inversa respecto da primeira venda. Segundo o establecido no punto 11, Escolla de permisos, desta resolución, poderá realizarse a escolla ben directamente na páxina web https://pescafluvial.xunta.gal ou mediante chamada telefónica ao número que se faga público na antedita páxina.
A data de inicio e o rango horario de escolla de cada participante publicaranse na páxina web https://pescafluvial.xunta.gal.
A segunda venda do resto dos sorteos será unicamente a través da páxina web https://pescafluvial.xunta.gal. O servizo de reserva mediante a internet estará dispoñible ininterrompidamente para todas as persoas participantes no sorteo a partir da data e hora de inicio que se establezan.
Tres días antes do comezo da escolla publicarase na páxina web indicada o total dos permisos dispoñibles para esta segunda escolla.
As normas, en canto aos grupos de coutos, o número de permisos por grupo e requisitos de acceso, serán as mesmas que na primeira escolla, en todos os casos».
Santiago de Compostela, 8 de novembro de 2017
RESOLUCIÓN do 30 de outubro de 2017 pola que se ordena a publicación do Acordo do Consello da Xunta de Galicia, do 26 de outubro de 2017, polo que se declaran festas de interese turístico de Galicia o Descenso Internacional do Miño (Pontevedra), o Mercado Medieval de Mondoñedo (Lugo) e a Semana Santa de Mondoñedo (Lugo).
Axencia Turismo de Galicia — III. Outras disposicións — 08/11/2017

En cumprimento do disposto no artigo 18 do Decreto 4/2015, do 8 de xaneiro, polo que se regula a declaración de festas de interese turístico de Galicia, a Dirección da Axencia Turismo de Galicia dispón que se publique no
Diario Oficial de Galicia
o acordo adoptado polo Consello da Xunta de Galicia na súa reunión do 26 de outubro de 2017, que a seguir se transcribe:
«Declarar festas de interese turístico de Galicia, de conformidade co establecido no Decreto 4/2015, do 8 de xaneiro, polo que se regula a declaración de festas de interese turístico de Galicia, as seguintes:
– Descenso Internacional do Miño (Pontevedra).
– Mercado Medieval de Mondoñedo (Lugo).
– Semana Santa de Mondoñedo (Lugo)».
Santiago de Compostela, 30 de outubro de 2017
RESOLUCIÓN do 27 de outubro de 2017, da Dirección Xeral de Comercio e Consumo, pola que se publican as subvencións concedidas ao abeiro da Orde do 9 de marzo de 2017 pola que se establecen as bases reguladoras para a concesión, en réxime de concorrencia competitiva, das subvencións para o fomento da comercialización da artesanía galega e impulso da competitividade do sector artesán, e se procede á súa convocatoria para o ano 2017 (código de procedemento IN201G).
Consellería de Economía, Emprego e Industria — III. Outras disposicións — 08/11/2017

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 22 das bases reguladoras da orde, procédese á publicación das subvencións concedidas por resolución do conselleiro de Economía, Emprego e Industria do 22 de agosto de 2017.
Norma reguladora: Orde do 9 de marzo de 2017 pola que se establecen as bases reguladoras para a concesión, en réxime de concorrencia competitiva, das subvencións para o fomento da comercialización da artesanía galega e impulso da competitividade do sector artesán, e se procede á súa convocatoria para o ano 2017 (código de procedemento IN201G).
Crédito orzamentario: 215.000 euros.
Aplicacións orzamentarias: 09.30.751A.770.3 - 09.30.751A.761.5 - 09.30.751A.781.4.
Santiago de Compostela, 27 de outubro de 2017
RESOLUCIÓN do 27 de outubro de 2017 pola que se dá publicidade á encomenda de xestión á Fundación Semana Verde de Galicia, ordenada pola Resolución da Consellería de Sanidade do 26 de outubro de 2017, para a posta á disposición dos espazos precisos e os traballos de apoio para a organización das probas selectivas correspondentes a diversas categorías de persoal licenciado sanitario e de xestión e servizos.
Servizo Galego de Saúde — III. Outras disposicións — 09/11/2017

En cumprimento dos artigos 9.3 e 8.4 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, procederase a dar publicidade á encomenda de xestión á Fundación Semana Verde de Galicia, ordenada pola Resolución da Consellería de Sanidade, do 26 de outubro de 2017, coas seguintes características:
1. A actividade obxecto da encomenda é realizar os traballos de apoio para a realización das probas selectivas correspondentes a diversas categorías de persoal licenciado sanitario e de xestión e servizos do Servizo Galego de Saúde, que tiveron lugar os días 28 e 29 de outubro de 2017, en xornada de mañá e tarde, de conformidade cos requirimentos técnicos que se detallan na correspondente resolución, relativos ás obrigas da entidade encomendante, ás directrices de execución e ao cronograma das actividades que se desenvolveron.
2. A Fundación Semana Verde de Galicia é unha fundación do sector público autonómico de acordo co artigo 113 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, na medida que o seu patrimonio fundacional, con carácter de permanencia, está formado en máis dun 50 % por bens e dereitos achegados ou cedidos pola Xunta de Galicia. De acordo co artigo 47 da citada Lei 16/2010, ten a consideración de medio propio e servizo técnico da Xunta de Galicia.
3. As probas selectivas a que se refiren as actividades encomendadas desenvolvéronse os días 28 e 29 de outubro de 2017.
Santiago de Compostela, 27 de outubro de 2017
RESOLUCIÓN do 18 de outubro de 2017, da Dirección Xeral de Desenvolvemento Pesqueiro, pola que se dá publicidade ás axudas concedidas ao abeiro da Orde do 3 de agosto de 2016 pola que se establecen as bases reguladoras para a concesión de axudas, en réxime de concorrencia competitiva, a proxectos de cooperación interterritoriais e transnacionais dos grupos de acción local do sector pesqueiro (GALP), para o desenvolvemento sustentable das zonas de pesca no marco do Fondo Europeo Marítimo e de Pesca (FEMP) 2014-2020, ao abeiro das estratexias de desenvolvemento local participativo (EDLP) (Diario Oficial de Galicia número 166, do 2 de setembro).
Consellería do Mar — III. Outras disposicións — 07/11/2017

De conformidade co establecido no artigo 15.1 da Lei 9/2007, do 13 de xuño, de subvencións de Galicia: «Os organos administrativos concedentes publicarán no
Diario Oficial de Galicia
as subvencions concedidas con expresión da convocatoria, o programa e o crédito orzamentario ao que se imputen, beneficiario, cantidade concedida e finalidade ou finalidades da subvención».
Na súa virtude,
Ordenar a publicación no
Diario Oficial de Galicia
das axudas concedidas, na 2ª fase da convocatoria de 2017, con cargo á aplicación orzamentaria 14.03.723C.780.1 para o financiamento de proxectos de cooperación interterritoriais e transnacionais dos grupos de acción local do sector pesqueiro (GALP), ao abeiro das estratexias de desenvolvemento local participativo (EDLP) aprobadas pola Consellería do Mar aos grupos de acción local do sector pesqueiro (GALP), cofinanciadas nun 85 % polo FEMP.
Santiago de Compostela, 18 de outubro de 2017
Proxecto
Beneficiario/a
Total
Mar das Illas Atlánticas
Galp Ría de Pontevedra
8.711,50 €
Galp Ría de Arousa
9.279,00 €
Galp Ría de Vigo-A Guarda
8.409,50 €
Total
26.400,00 €